Þrír þingmenn stjórnarandstöðunnar samþykktu á fundi stjórnskipunar - og eftirlitsnefndar í gær að hefja frumkvæðisathugun á því hvernig Kristján Þór Júlíusson sjávarútvegsráðherra hygðist láta meta hæfi sitt vegna tengsla við útgerðarfélagið Samherja og hvort tilefni hefðu verið til slíkrar athugunar fyrr í ráðherratíð hans . RÚV greindi fyrst frá . Þórhildur Sunna Ævarsdóttir , þingmaður Pírata og formaður nefndarinnar , Guðmundur Andri Thorsson , þingmaður Samfylkingarinnar , og Andrés Ingi Jónsson , sem nýverið gekk úr þingflokki Vinstri grænna , samþykktu tillöguna , en aðeins þarf þrjú atkvæði til að samþykkja slíka tillögu . Er Kristján tók við embætti árið 2017 lýsti hann því yfir að hann myndi láta meta hæfi sitt ef upp kæmu mál sem snertu Samherja sérstaklega , en Kristján var stjórnarformaður félagsins til ársins 1998 , auk þess að vera æskuvinur Þorsteins Más Baldvinssonar , sem nýlega lét af störfum sem forstjóri fyrirtækisins , í það minnsta tímabundið . Í umræðum á Alþingi í síðasta mánuði spurði Halldóra Mogensen , þingmaður Pírata , Kristján að því hve oft hann hefði látið meta hæfi sitt vegna mála sem vörðuðu Samherja , frá því hann tók við embætti . Var svar ráðherra á þá leið að aldrei hefði komið til þess .